# Gabriel Sargissian

Gabriel Sargissian (en armeni: Գաբրիել Սարգսյան), també transcrit com a Sarkissian o Sarkissyan, nascut el 3 de setembre de 1983, és un jugador d'escacs armeni, que té el títol de Gran Mestre des de 2002. Ha estat dos cops Campió d'Armènia, i ha estat al llarg de la dècada del 2000 un dels millors jugadors del país.
A la llista d'Elo de la FIDE del desembre de 2021, hi tenia un Elo de 2681 punts, cosa que en feia el jugador número 1 (en actiu) d'Armènia, i el 54è millor jugador del rànquing mundial. El seu màxim Elo va ser de 2702 punts, a la llista del desembre de 2015 (posició 43 al rànquing mundial).

## Resultats destacats en competició

Sargissian va guanyar el Campionat del món Sub-14 el 1996 a Cala Galdana, i el Campionat d'Europa Sub-16 el 1998. Va guanyar el Campionat d'Armènia l'any 2000, i va repetir triomf el 2003.
El 2006 guanyà l'torneig obert de Reykjavík i el 8è Obert de Dubai (on hi empatà als llocs 1r-3r amb Serhí Fedortxuk i Tigran L. Petrossian. El mateix any, formà part de l'equip armeni que va guanyar la medalla d'or a la XXXVII Olimpíada d'escacs, a Torí (conjuntament amb Levon Aronian, Vladímir Akopian, Karen Asrian, Smbat Lputian, i Artaixès Minassian).
El gener de 2007 fou 2n al grup B del Torneig d'escacs Corus, amb 8 punts de 13 possibles, rere el campió Pàvel Eliànov i per davant de Bu Xiangzhi (3r), Dmitri Iakovenko (4t), Maxime Vachier-Lagrave (5è), i fins a 14 jugadors. El maig del mateix any, va guanyar el I Festival Ruy Lopez de Zafra, on hi va fer una increïble performance de 3021 punts, amb una puntuació de 6½/7, un punt i mig per sobre del segon, Julio Granda, i de la resta de jugadors participants, entre els quals hi havia els jugadors d'elit Ponomariov, Sasikiran, o I. Sokolov.
El novembre de 2008, l'equip armeni va guanyar novament l'olimpíada d'escacs, i en Sargissian s'adjudicà la medalla d'or individual al tercer escaquer, i la millor performance Elo de tots els participants (2869).
El desembre de 2009, va obtenir el títol de "Mestre Honorífic de l'Esport de la República d'Armènia". El 2010, empatà als llocs 1r-6è amb Iuri Krivorutxko, Mircea Pârligras, Serguei Vólkov, Bela Khotenashvili i Vladislav Borovikov al 2n Torneig Internacional de Rethymno. El juny de 2010, va participar en el "IV Masters Ruy Lopez", un Categoria XIV disputat a Villafranca de los Barros, i hi acabà quart (el campió fou Ivan Txeparínov).

### Participació en olimpíades d'escacs

Sargissian ha participat, representant Armènia, en cinc Olimpíades d'escacs entre els anys 2000 i 2008 (amb un total de 31½ punts de 45 partides, un 70,0%). A l'edició de 2000 hi participà com a MI, i a partir de 2002 com a GM. Hi ha guanyat un total de sis medalles, quatre per equips, i dues d'individuals
Taula de participacions en olimpíades :
| Any | Olimpíada | Ciutat | Elo propi | Tauler | Partides | Guanyades | Taules | Perdudes | % | Posició indiv. | Posició equip |
| 2000 | XXXIV Olimpíada | Istanbul | 2474 | 2n suplent | 3 | 1 | 1 | 1 | 50,0% | | 17 |
| 2002 | XXXV Olimpíada | Bled | 2568 | 4t | 10 | 3 | 5 | 2 | 55,0% | 42 | |
| 2004 | XXXVI Olimpíada | Calvià | 2611 | 1r suplent | 8 | 4 | 3 | 1 | 68,8% | 12 | |
| 2006 | XXXVII Olimpíada | Torí | 2612 | 1r suplent | 13 | 7 | 6 | 0 | 76,9% | 11 | |
| 2008 | XXXVIII Olimpíada | Dresden | 2642 | 3r | 11 | 7 | 4 | 0 | 81,8% | + | |

## Partides notables

* Gabriel Sargissian vs Etienne Bacrot, Campionat del món Sub-14, 1996, Defensa Moderna: Dos Cavalls, Variant Suttles (B06), 1-0
* Gabriel Sargissian vs Melikset Khachian, Zonal de Panormo 1998, Defensa Gruenfeld: Variant del canvi, Atac Nadanian (D85) 1-0
* Igor Kurnosov vs Gabriel Sargissian, 6è Campionat d'Europa Individual 2005, obertura italiana: gambit Evans, atac Tartakower (C52) 0-1
* Gabriel Sargissian vs Marko Tratar, Campionat d'Europa per equips 2007, defensa índia de rei: variant del fianchetto, Defensa Benjamin (E60), 1-0
* Ian Nepomniachtchi vs Gabriel Sargissian, 6è Festival Aeroflot 2007, obertura central: atac Paulsen (C22), 0-1
* Martin Neubauer vs Gabriel Sargissian, Campionat d'Europa per equips 2007, :Obertura Ruy López, Defensa berlinesa, gambit Rio acceptat (C67), 0-1
* Gabriel Sargissian vs Alexander Grischuk, 2008 Ol. 2008, defensa índia de dama: fianchetto, variant Nimzowitsch (E15), 1-0

## Referències

* 1 2 «Biografia de Gabriel Sargissian» (en anglès). Lloc web del Torneig Corus. Arxivat de l'original el 27 de maig 2008. [Consulta: 22 setembre 2010].
* 1 2 «Nota biogràfica de Gabriel Sargissian» (en anglès). Chessgames.com. [Consulta: 22 setembre 2010].
* ↑ «"Rànquing d'escaquistes per federació: Armènia"» (en anglès). lloc web de la FIDE. [Consulta: 29 desembre 2021].
* ↑ Posició al rànquing mundial i evolució Elo de Gabriel Sargissian «benoni.de». Arxivat de l'original el 2014-02-02. [Consulta: 1r desembre 2015]. (alemany)
* ↑ «Campionats del món per edats: campions» (en portuguès). brasilbase. [Consulta: 10 febrer 2014].
* ↑ «Historial del Campionat d'escacs d'Armènia"» (en anglès). armchess.arm. [Consulta: 26 desembre 2010].
* ↑ «Taula de classificació de l'Obert de Reykjavik de 2006» (en anglès). chess-results.com, 20-03-2006. [Consulta: 21 setembre 2010].
* ↑ Fedorchuk, Sargissian, Petrosian win 8th Dubai Open, Chessbase, 10 de maig de 2006 (en anglès). Consultat el dia 19 de novembre de 2011 (anglès)
* ↑ «Reportatge sobre el torneig Corus de 2007» (en castellà). chessbase.com. [Consulta: 23 setembre 2010].
* ↑ Sargissian scores 3021 performance Arxivat 2008-02-08 a Wayback Machine. (anglès)
* ↑ Boyero, Jesús J. «Notícia sobre el Torneig de Zafra» (en castellà). Marca.com, 20-03-2006. [Consulta: 11 maig 2011].
* ↑ «High Titles of Olympic Champions». Armchess, 19-12-2009. [Consulta: 19 desembre 2009]. (anglès)
* ↑ «2nd International Chess Tournament of Rethymno». FIDE. [Consulta: 12 octubre 2014].
* ↑ Cheparinov wins Ruy Lopez Masters with 2904 performance, Chessbase, 20 de juny de 2010 (en anglès). Consultat el dia 22 de novembre de 2011 (anglès)
* ↑ Olimpbase:: Fitxa de Gabriel Sargissian Competicions per equips [Consulta 23 de setembre de 2010]
* ↑ «Base de dades de competicions per equips d'escacs» (en anglès). OlimpBase. [Consulta: 12 setembre 2010].
* ↑ «Jugadors i resultats de l'equip d'Armènia a l'Olimpíada de Dresden de 2008» (en anglès). Chess-Results.com, 05-02-2009. [Consulta: 22 desembre 2011].
* ↑ «Equip armeni a l'Olimpíada de Dresden 2008» (en anglès). OlimpBase. [Consulta: 22 desembre 2011].

## Enllaços externs

* Posicions crítiques de les seves partides a «wtharvey.com». [Consulta: 22 setembre 2010]. (anglès)